લાઈન થવાના ઘણાં કારણો છે. જ્યારે કોઈ ધીમી ગતિના સમાચાર વાંચનારને લાઈનમાં ઊભેલા લોકોના કામનો નિકાલ કરવા બેસાડ્યો હોય ત્યારે લાઈન ઉદભવે છે. આમ તો ઝડપી માણસને પણ અહિ બેસાડ્યો હોય તો કાળક્રમે એ રીઢો થઈ જાય છે. મૅનેજમેન્ટની રીતે જોઈએ તો સપ્લાય કરતાં ડિમાંડ વધે એટલે લાઈન સર્જાય. અને જ્યાં કશું મફત મળતું હોય ત્યાં અવશ્ય લાઈન લાગે છે. મફતની વાત જવા દો, બીજા દિવસે પેટ્રોલના ભાવ વધવાના છે એવું ખબર પડે તો પણ લોકો રાતે પેટ્રોલ પંપ પર લાઈન લગાવી દે છે. બધાં લોકોને કોઈ કામ કરવા માટે એક સાથે સમય મળે તો પણ લાઈન લાગે. ફિલ્મના ઇન્ટરવલ દરમિયાન ટોયલેટમાં આ કારણે લાઈનો લાગે છે. જો કે હિન્દી ફિલ્મમાં વચ્ચે અર્થ વગરનાં ગીતો મૂકી ટોયલેટની લાઈનો અને લોકો એ બંનેને હળવા કરવાનો નમ્ર પ્રયાસ ફિલ્મ નિર્માતા કરે છે.